b'\n_START_ARTICLE_\nPelle Miljoona & N.U.S.\n_START_PARAGRAPH_\nPelle Miljoona & N.U.S. oli suomalainen vuosina 1977\xe2\x80\x931978 toiminut punk-yhtye ja johtohahmonsa Pelle Miljoonan ensimm\xc3\xa4inen levytt\xc3\xa4nyt kokoonpano. Yhtye perustettiin kes\xc3\xa4ll\xc3\xa4 1977 Pelle Miljoonan opiskelupaikkakunnalla Savonlinnassa. N.U.S.:\xc3\xa4\xc3\xa4 edelsi Jasmine-niminen kokoonpano._NEWLINE_Yhtye antoi musiikkiaan sis\xc3\xa4lt\xc3\xa4neen nauhan Dave Lindholmille t\xc3\xa4m\xc3\xa4n ollessa keikalla Savonlinnassa. Lindholm toimitti nauhan Love Recordsin johtajalle Atte Blomille. Blom k\xc3\xa4vi kuuntelemassa N.U.S.:\xc3\xa4\xc3\xa4 ensimm\xc3\xa4isell\xc3\xa4 keikalla, ja sen j\xc3\xa4lkeen yhtye p\xc3\xa4\xc3\xa4si levytt\xc3\xa4m\xc3\xa4\xc3\xa4n Love Recordsille._NEWLINE_Ensimm\xc3\xa4inen julkaistu levy oli single "Olen ty\xc3\xb6t\xc3\xb6n", B-puolella "M\xc3\xa4 vain pogoon", ja sit\xc3\xa4 seurasi vuodenvaihteessa 1977/1978 Pekka Nurmikallion Microvox-studiossa Lahdessa \xc3\xa4\xc3\xa4nitetty albumi Pelle Miljoona & N.U.S.. Albumin tunnetuin laulu lienee "Olen ty\xc3\xb6t\xc3\xb6n"._NEWLINE_1978 julkaistiin kokoelmalevy Pohjalla, jossa  N.U.S.:lt\xc3\xa4 ovat kappaleet "Rockt\xc3\xa4hti", "H\xc3\xa4pe\xc3\xa4n olla valkoinen", "M\xc3\xa4 en jumaloi Amerikkaa" sek\xc3\xa4 "V\xc3\xa4kivalta ja p\xc3\xa4ihdeongelma", jota pidet\xc3\xa4\xc3\xa4n yhten\xc3\xa4 1970-luvun lopun Suomi-punkin suurista klassikoista. Samoihin aikoihin ilmestyi single "L\xc3\xa4hdet\xc3\xa4\xc3\xa4n kiit\xc3\xa4m\xc3\xa4\xc3\xa4n" (B-puolella "Meid\xc3\xa4n on tulevaisuus", joka oli tehty jo nimell\xc3\xa4 Pelle Miljoona). Pohjalla-levyn j\xc3\xa4lkeen tehdyll\xc3\xa4 Pohjalla-kiertueella Pelle Miljoonan b\xc3\xa4ndin\xc3\xa4 ei ollut en\xc3\xa4\xc3\xa4 N.U.S. vaan 1978, joka my\xc3\xb6hemmin oli nimelt\xc3\xa4\xc3\xa4n Pelle Miljoona & 1980.'